L. Nagy, poslanec: (2008-02-14):
Po prvé, pán kolega, vážené kolegyne, vážení kolegovia, ani samotný návrh novely zákona, ani ja vo svojom úvodnom prejave nepoužívali a nepoužívame pojem pozitívnej diskriminácie. Ak ste pozorne počúvali napríklad môj prejav, ja som hovoril, že ani v samotnom doklade alebo v samotnej novele zákona nejde o pozitívnu diskrimináciu, nejde o zavádzanie pozitívnej diskriminácie na úkor väčšiny v prospech menšiny, ale ide o dočasné vyrovnávacie opatrenia, a to je významný rozdiel. Taktiež poprosím, aby ste nechápali tak, ako chápal pán kolega Lipšic túto novelu, že by niekto, či už súčasný predkladateľ alebo zmocnené oprávnené osoby chceli, alebo mohli, alebo mali zavádzať akési kvóty. Nikto tu nehovoril o žiadnych kvótach ani na školách, ani v zamestnaniach, ani v službách, v žiadnej inej oblasti. Poprosím, aby ste nechápali a nezavádzali verejnosť tým, že by tu chcel niekto zaviesť v prospech nejakej menšiny či už etnickej, alebo vekovej, alebo akejkoľvek spoločenskej menšiny akýsi numerus clausus alebo pojem kvót. Kto čítal tento zákon a kto pozná zámer predkladateľa, nejde o žiadne kvóty. Ďalej ešte k pánovi kolegovi Lipšicovi. Vytýka návrhu novely zákona, že zamieňa taxatívny výpočet dôvodov na demonštratívny výpočet dôvodov, ktorými sa má umožňovať ochrana proti diskriminácii. Antidiskriminačné smernice neumožňujú totiž, to hovorím ako v rámci diskusie proti kolegovi Lipšicovi, že antidiskriminačné smernice Európskej únie neumožňujú zúženie ochrany pred diskrimináciou, o čom svedčia aj formálne oznámenia komisie. A preto jedným z cieľov predkladaného návrhu zákona bolo nie zúženie, ale rozšírenie ochrany pred diskrimináciou a práve z uvedeného dôvodu sa navrhuje aj zmena taxatívneho výpočtu na demonštratívny výpočet oblastí v § 6 ods. 2. A teraz ešte k dočasným vyrovnávacím opatreniam. Dočasné vyrovnávacie opatrenia, zrejme ide o tie v prípade kolegu Lipšica, ako aj kolegu Mamojku ide zrejme o tie dočasné vyrovnávacie opatrenia, ktoré boli podané kedysi na Ústavnom súde a na základe ktorých Ústavný súd vyriekol svoje rozhodnutie. Ale chcem podotknúť, že súčasný návrh zákona akceptuje rozhodnutie Ústavného súdu vo všetkých 4 oblastiach, ktoré spomínal pán kolega Lipšic. A navyše, ešte k filozofii dočasných opatrení, ktoré budú narušené a narúšajú sa práve poslaneckým návrhom pána kolegu Mamojku, chcem uviesť, že ak z tohto návrhu bude vypustený aspekt, ktorý v novele zákona existuje, aspekt etnicity a rasového pôvodu, zmysel celých opatrení sa míňa účinku. Dočasné vyrovnávacie opatrenia sú najčastejšie totiž namierené na historicky znevýhodnené skupiny, najmä na ženy a rasové či etnické skupiny. Majú potenciál zabezpečiť relatívne úplnú rovnosť v praxi a odstraňovať príčiny, ktoré sú zdrojom diskriminácie niektorých skupín. My a novela zákona zavádza tento pojem práve pre to, lebo etnická skupina, Rómovia – nie preto treba uplatňovať tieto dočasné vyrovnávacie opatrenia vo vzťahu k Rómom, lebo tieto vznikali, teda ich stav vznikal ako akási ľudská vlastnosť, ale došlo zo strany buď väčšinového obyvateľstva a niekedy aj zo strany štátu k diskriminačným opatreniam a dopad je potrebné riešiť práve na základe takéhoto znaku. A čo sa týka medzinárodných a dokumentov, dovoľte mi, aby som v súvislosti s dočasnými vyrovnávacími opatreniami uviedol 4 dokumenty, ktoré pripúšťajú, aby tieto opatrenia mohli byť uplatnené vo všetkých štátoch a je to tak aj v 10 štátoch Európskej únie. Ide o Rámcový dohovor na ochranu národnostných menšín, ktorého sme aj realizátormi aj garantmi, Slovenská republika, ide o čl. 5 Smernice Rady Európy z roku 2000/43, ide o ďalšiu Smernicu Rady č. 2000/78 Európskeho spoločenstva a ide o čl. 6 Smernice Rady 2004/113. Na záver dovoľte mi povedať, že ak by bol prijatý pozmeňujúci návrh, ktorý predložil pán kolega Mamojka, nielen podľa mňa, ale aj podľa kolegov z klubu Strany maďarskej koalície môžem oznámiť, že ak tento návrh prejde, naruší sa systematika a absolútne funkčnosť tohto zákona a v tom prípade poslanci Strany maďarskej koalície nebudú môcť hlasovať za prijatie tohto zákona. Ďakujem pekne.